Trump se organisasie skuldig aan taksbedrogDonald Trump (Foto: Brendan Smialowski / AFP) Donald Trump se familieonderneming is deur ’n jurie in New York aan belastingbedrog skuldig bevind – ongetwyfeld ’n slag vir die oudpresident wat hom as kandidaat vir die Amerikaanse presidentskap in 2024 verkiesbaar gestel het. Die Trump-organisasie – ŉ ongenoteerde familieonderneming wat gholfklubs, hotelle en luukse eiendomme besit – en sy afsonderlike entiteit, die Trump Payroll Corporation, is Dinsdag op al 17 aanklagte skuldig bevind. Dit is die eerste keer ooit dat die maatskappye aan misdade skuldig bevind is. Die twee entiteite is skuldig bevind aan die bestuur van ’n 13 jaar lange belastingontduikingskema waartydens sakerekords vervals is. Jurielede het met aanklaers in die saak saamgestem dat die Trump-organisasie – wat deur Trump se twee oudste seuns bestuur word – vergoeding versteek het wat tussen 2005 en 2021 aan topbestuurders betaal is. Die Trump-organisasie se lang dienende finansiële hoof, Allen Weisselberg, het reeds skuldig gepleit op 15 aanklagte van belastingbedrog en het teen sy voormalige maatskappy getuig as deel van ’n pleitooreenkoms. Trump self was nie in die saak aangekla nie en Weisselberg het nie die oudpresident tydens die verhoor geïmpliseer nie. Weisselberg het wel erken dat hy met die maatskappy saamgesweer het om onverklaarde voordele soos ’n huurvrye woonstel in ’n deftige woonbuurt in Manhattan, luukse motors vir hom en sy vrou en privaatskoolonderrig vir sy kleinkinders te ontvang. Luidens sy pleitooreenkoms het Weisselberg ingestem om byna $2 miljoen aan boetes te betaal en ’n vonnis van vyf maande tronkstraf uit te dien in ruil vir getuienis tydens die verhoor, wat in Oktober begin het. Trump het sedertdien gesê die Trump-organisasie is nie aanspreeklik vir “Weisselberg wat belastingbedrog op sy persoonlike belastingopgawes gepleeg het nie”. Volgens Trump het die maatskappy geen voordeel uit Weisselberg se optrede getrek nie. Nie Trump of enige van die maatskappy se werknemers was volgens hom ook toegelaat “om die finansiële hoof se opgawes wettig na te gaan” nie. Trump het voorts gesê hy is “teleurgesteld met die uitspraak” en sal appelleer.